***Монгол Улсын Их Хурлын 2017 оны намрын ээлжит чуулганы***

***Нийгмийн бодлого, боловсрол, соёл, шинжлэх ухааны байнгын***

***хорооны 10 дугаар сарын 11-ний өдөр /Лхагва гараг/-ийн***

***хуралдааны гар тэмдэглэл***

Нийгмийн бодлого, боловсрол, соёл, шинжлэх ухааны байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 15 цаг 25 минутад Төрийн ордны “Их эзэн Чингис хаан” танхимд эхлэв.

*Чөлөөтэй: С.Жавхлан;*

*Тасалсан: О.Баасанхүү, Н.Номтойбаяр, Д.Сарангэрэл, Б.Саранчимэг, А.Ундраа, Н.Учрал, Ө.Энхтүвшин, С.Эрдэнэ.*

***Нэг. Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төсөл*** */Засгийн газар 2017.09.29-ний өдөр өргөн мэдүүлсэн,**хоёр**дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд Х.Булгантуяа, Сангийн яамны Төсвийн хөрөнгө оруулалтын газрын дарга З.Мөнх-Оргил, мөн газрын мэргэжилтэн Ж.Дэлгэржаргал, Төсвийн бодлого, төлөвлөлтийн газрын Төсвийн зарлагын хэлтсийн дарга О.Хуягцогт, мөн хэлтсийн мэргэжилтэн М.Санжаадорж, мөн газрын ахлах мэргэжилтэн Б.Отгонцэцэг, Төсвийн орлогын хэлтсийн мэргэжилтэн Х.Мөнхбаяр, Боловсрол, соёл, шинжлэх ухаан, спортын яамны Төрийн нарийн бичгийн дарга Б.Болормаа, мөн яамны Санхүү, хөрөнгө оруулалтын газрын дарга С.Нансалмаа, Хөрөнгө оруулалт, үйлдвэрлэлийн хэлтсийн дарга Н.Отгонбаяр, Салбарын нэгдсэн болон гадаадын төсөл, хөтөлбөрийн төсвийн төлөвлөлт, зохицуулалт хариуцсан мэргэжилтэн Ж.Ганбаатар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга Л.Мөнхзул, Хөдөлмөр эрхлэлтийн бодлогын хэрэгжилтийг зохицуулах газрын дарга Ц.Амартөгс, Гэр бүл, хүүхэд, хөгжлийн газрын дарга О.Алтансүх нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, референт А.Болортуяа нар байлцав.

Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төсөлтэй холбогдуулан Улсын Их Хурал дахь Ардчилсан намын бүлгийн дэд дарга, Улсын Их Хурлын гишүүн Б.Пүрэвдорж ажлын 5 хоногийн завсарлага авах тухайгаа мэдэгдэж, уг асуудлаар завсарлага авав.

Байнгын хорооны даргаа Л.Энх-Амгалан Ажлын хэсэг байгуулах тухай асуудлыг шинэ Засгийн газар томилогдтол хойшлуулж байгаа тухай мэдэгдэв.

***Хуралдаан 04 минут үргэлжилж 15 цаг 29 минутад өндөрлөв.***

***Тэмдэглэлтэй танилцсан:***

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Л.ЭНХ-АМГАЛАН

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2017 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 10 ДУГААР САРЫН 11-НИЙ ӨДӨР**

**/ЛХАГВА ГАРАГ/-ИЙН ХУРАЛДААНЫ ГАР ТЭМДЭГЛЭЛ**

**Л.Энх-Амгалан:**-Байнгын хорооны гишүүдийн энэ өдрийн амгаанг айлтгая. өнөөдөр хоёр асуудал байгаа. Нэг нь бол Монго Улсын 2017 оны төсвийн тухай хуульд өөрчлөлт оруулах тухай хуулийн төслүүд.

Хоёрдугаарт нь бол ажлын хэсэг байгуулах тухай асуудал байгаа юм байна. Хэлэлцэх асуудалтай холбогдуулж саналтай гишүүд байна уу.

Пүрэвдорж гишүүн.

**Б.Пүрэвдорж:-**Байнгын хороогоор Улсын төсвийн тодотгол төсвийн тухай хуулийг хэлэлцэж байгаа тэгэхээр энэ дээр бол 2017 оны төсвийн тодотголоор нийтдээ 9.9 хувийн алдагдалтайгаар 2.7 их наядын төсөв батлахаар орж ирж байна. Энэ бол татвар төлөгч аж ахуй эрхлэгч нар нийтдээ Улсын Их Хурлын төсвийг татвараар давуулан биелүүлэх ажлыг хийсэн. Үүнээс 500 орчим тэрбум төгрөгөөр зарлагыг нэмэгдүүлэхээр орж ирж байгаа нь бол тодорхой хугацааны дараа бондын төлбөр төлөх дээрээс нь бид нар орж байгаа орлогоо илүү сайн хуримтлуулж Эдийн засгаа сайжруулах арга хэмжээ авна. Ялангуяа энэ Байнгын хороогоор улсын төсвийн тодотголоор тодорхой эмч багш нарын цалинг нэмэх тухай асуудал нэг ч байхгүй мөртөө сайд нарын болон бусад албан тушаалтны гарын салаагаар урсдаг зардлыг 500-гаад тэрбумаар нэмж оруулж ирж байгаа нь бол зүйд нийцэхгүй гэж үзэж байгаа.

Тийм учраас энэ өнгөрсөн Засгийн газар бол тодорхой хэмжээгээр Улсын төсөвт хонцын сэтгэлээр хандсан байна. Шинэ засаг байгуулагдаад бас зардлыг тодорхой зөв зүйлд зарцуулах шаардлагатай гэж Ардчилсан намын бүлэг үзэж байгаа.

Энэ хуульд тав хоногийн завсарлага хүсэж байна.

**Л.Энх-Амгалан:**-Дэгийн тухай хуулиар Ардчилсан намын бүлэг завсарлага авахыг хүсэж байгаа учраас дараагийн Байнгын хорооны хуралдаан хүртэл 4 хоногийн завсарлага өгье.

Хоёр дахь асуудлыг бас хойшлуулж байгаа юм байна шүү дээ. Ажлын хэсгийг дараа ярилцаж байгаад Засгийн газар байгууллагдсаны дараа ажлын хэсэг байгуулах юм байна сайд нартай ярилцаж байгаад.

За өнөөдрийн Байнгын хорооны хуралдаан өндөрлөлөө.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА